Nom de l'organització o centre educatiu:
Escola Politècnica Superior d'Edificació de Barcelona. UPC

Descripció de l'actuació:

Fora Barreres! és una activitat que ens permet analitzar l'entorn
per millorar l'accessibilitat de totes les persones a través de
l'eina oberta i participativa de la mapathon. Una eina útil per
analitzar les necessitats de millora de l'espai urbà a l'entorn
de L'EPSEB- UPC, on es proposa establir un nou Centre
Universitari de la Visió , que pugui donar servei a persones en
risc d'exclusió social i amb necessitats de tractaments
oftalmològics.

El passat desembre de 2021, la Universitat Politècnica de
Catalunya (UPC) va organitzar l’activitat Fora Barreres!, una
acció simultània, col·laborativa i inclusiva en el Dia mundial de
les persones amb discapacitat (03/12/2021), per sensibilitzar i
visibilitzar les problemàtiques relacionades amb l'accessibilitat
per avançar cap a la inclusió. L’activitat va consistir en la
organització de mapathons d’accessibilitat en els diferents
municipis participants, de manera col·laborativa amb
administracions públiques, entitats, estudiantat i professorat de
diferents escoles de la UPC.

Una mapathon és una activitat que permet recollir informació
sobre l’accessibilitat d’un espai determinat a través de la
participació d’un grup de persones que geolocalitza punts clau en
un mapa, ajudat de tecnologia, amb el principal objectiu de
sensibilitzar sobre l’accessibilitat per avançar cap a la plena
inclusió, incloent la perspectiva de gènere, discapacitat física,
mental o cognitiva, la visió intergeneracional, la mobilitat,
etc.

Es tracta d'una eina totalment oberta i usable per a qualsevol
persona que disposi d’un mòbil amb accés a internet. Això
garanteix la col·laboració entre diferents persones i actors
socials, alhora que la replicabilitat de l’activitat allà on
sigui necessari. És una eina molt senzilla que automatitza
l’ordenació dels resultats, fet que facilita encara més la
sensibilització i la pressió política per avançar cap a una major
inclusió.

L’activitat en qüestió es va desenvolupar de manera paral·lela a
5 municipis catalans i a dos barris de la ciutat de Barcelona,
implicant un total de 245 persones repartides en 34 grups per
diferents localitzacions. En total es van registrar a l’eina de
la mapathon 940 punts identificats que generaven dificultats per
a l'accessibilitat urbana.

En el cas del barri de la Maternitat-Sant Ramón, al districte de
les Corts, la mapathon d’accessibilitat va ser organitzada per
estudiantat i professorat de l’Escola Politècnica Superior
d'Edificació de Barcelona de la UPC (EPSEB). Concretament hi van
participar 20 estudiants de diferents centres, màsters i graus
(Grau en Enginyeria en Geoinformació i Geomàtica, Màster en
Diagnosi i Tècniques d’Intervenció en l’Edificació, estudiants de
l’Escola Tècnica Superior d'Arquitectura de Barcelona -ETSAB-,
Màster en Seguretat i Salut en el Treball: Prevenció de Riscos
Laborals, i una estudiant del Programa de Doctorat). Es van
distribuir en 4 grups-itineraris diferents que van registrar un
total de 78 punts. L’objectiu concret era fer una anàlisi de
l’entorn sobretot des d’una perspectiva d’accessibilitat visual,
per tal d’identificar necessitats i propostes de millora per al
projecte d’ubicació d’un nou Centre Universitari de la Visió
(CUV).

El CUV és la Clínica de la Facultat d’Òptica i Optometria de la
UPC de Terrassa, on els alumnes hi fan les pràctiques clíniques i
posen a prova tots els coneixements que han adquirit al llarg del
seus estudis. Es tracta d’un centre clínic on s’hi fa docència i
recerca des de la lògica de l’Aprenentatge i Servei (ApS):
s’aprèn i s’investiga a través de la pràctica de l’atenció a
pacients i de l’execució de serveis especialitzats. Aquesta
praxis inclou una forta perspectiva d’acció social i comunitària
ja que es treballa de manera conjunta amb Serveis Socials de
diferents municipis catalans, per tal de poder atendre a pacients
en situació de risc d’exclusió social.

L’objectiu de l’ EPSEB-UPC és implantar un nou CUV a Barcelona
per donar servei a la ciutadania de l'Àrea
Metropolitana-Llobregat. En aquest sentit, l’anàlisi sobre
l’estat de l’accessibilitat en l’urbanisme i la mobilitat per a
persones amb discapacitat visual esdevé imprescindible. A més, és
important que aquesta anàlisi sigui feta de manera participada
amb la ciutadania, usuàries del futur servei i estudiantat de
diferents disciplines. Per això es va comptar amb la participació
d’un estudiant cec del Màster en Seguretat i Salut en el Treball:
Prevenció de Riscos Laborals, que va tenir un rol important de
lideratge i guiatge durant l’activitat, compartint i
sensibilitzant a la resta de participants sobre les necessitats
de persones amb discapacitat visual. També es va tenir molt en
compte el reconeixement i la identificació de la xarxa de
transport públic metropolità, que permet apropar els ciutadans al
futur nou CUV, generant el mínim impacte ambiental possible i
donant valor així a una mobilitat més sostenible (anàlisi de
l’accés en metro, autobús, tramvia…). De fet, el mateix CUV de
Terrassa va participar en l’activitat Fora Barreres! i ha fet ús
de l’eina de la mapathon per tal de proposar i indicar a
l’Ajuntament de Terrassa, quines són les millores necessàries en
l’entorn des de la mateixa lògica, perspectiva i necessitat.

Un cop feta l’anàlisi amb el suport de la mapathon, aquesta
mateixa eina elabora un informe automàticament que ordena la
informació per facilitar-ne la difusió dels resultats i el diàleg
pressió per demanar /obtenir millores a les administracions
responsables. Així doncs, els responsables polítics de la UPC van
presentar l’informe dels resultats de l’anàlisi al voltant de
l’EPSEB als representants polítics del Districte per tal de
prendre mesures per la millora de les necessitats identificades.

Tot i que presentem aquesta iniciativa a l’objectiu 2. Espai
Públic i mobilitat: del carrer per circular al carrer per
viure-hi, ja que òbviament té per objectiu l’anàlisi i la millora
de l’entorn urbà per facilitar i avançar en l’accessibilitat i la
inclusió de totes les persones, creiem que també té un fort
impacte en els objectius:

* 7. Benestar de les persones: de la ciutat acollidora a la
societat cohesionada, ja que és una activitat que posa al centre
les condicions de vida de les persones independentment de les
seves condicions físiques, cognitives, mentals, d’edat, gènere,
etc., i promou l’intercanvi i la col·laboració entre entitats,
administracions i acadèmia; i
* 9. Educació i acció ciutadana: de la conscienciació a la
coresponsabilització amb coneixement de causa, ja que es tracta
d’una activitat participativa amb una clara voluntat de
sensibilització social i assumpció de responsabilitats per
assolir millores

Calendari d'execució:

* octubre-novembre 2021: formacions grup de voluntàries
* 3 desembre de 2021: execució de l’activitat

Pàgina web:

* Fora Barreres! ( https://canviaelmon.upc.edu/ca/mapathon )
Canvia el Món amb la UPC
* Escola Politècnica Superior d'Edificació de Barcelona. 
( https://epseb.upc.edu/ca/escola ) UPC
* Acció Social del Centre Universitari de la Visió. 
( https://cuv.upc.edu/ca/serveis/accio-social ) UPC, Facultat
d'Òptica i Optometria de Terrassa

Dades de contacte:

Montserrat Bosch
Sotsdirectora Política Científica, Responsabilitat Social i
Promoció
EPSEB, UPC
montserrat.bosch@upc.edu